Na temelju članka 18. Zakona o proračunu («Narodne novine», broj 144/21) i članka 50. točka 10. Statuta Grada Buja – Buie („Službene novine Grada Buja – Buie“) broj 11/09, 05/11, 11/11, 03/13, 05/18, 19/18 – pročišćeni tekst i 4/21), Gradsko vijeće Grada Buja – Buie na sjednici 28.11.2024. godine donijelo je

**ODLUKU**

**O IZVRŠAVANJU PRORAČUNA GRADA BUJA - BUIE**

**ZA 2025. GODINU**

**I OPĆE ODREDBE**

Članak 1.

Ovom Odlukom uređuju se prihodi i primici te rashodi i izdaci Proračuna Grada Buja - Buie za 2025. godinu (u daljnjem tekstu: Proračun), njihovo ostvarivanje odnosno izvršavanje, opseg zaduživanja i jamstava, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti Gradonačelnika u izvršavanju proračuna, kazne za neispunjavanje obveza te druga pitanja u izvršavanju proračuna.

Članak 2.

(1) U okviru razdjela i glava Proračuna Grada Buja – Buie raspoređeno kroz programe, projekte i aktivnosti osigurana su sredstva za rashode i izdatke upravnih tijela Gradske uprave, proračunske korisnike i sve ostale korisnike koji su u posebnom dijelu određeni za nositelje sredstava.

(2) Korisnici proračunskih sredstava primjenjuju odredbe Zakona o proračunu i ove Odluke, u dijelu koji se na njih odnosi.

(3) Proračunski korisnici Grada Buja - Buie u 2025. godini upisani u Registar sukladno Pravilniku o utvrđivanju proračunskih i izvanproračunskih korisnika državnog proračuna i proračunskih i izvanproračunskih korisnika JLP(R)S te o načinu vođenja registra proračunskih i izvanproračunskih korisnika („Narodne novine“ broj 128/09, 142/14, 23/19, 83/21 i 144/21) jesu:

* Dječji vrtić Buje (RKP 36305)
* Talijanski dječji vrtić Mrvica (RKP 38663)
* Pučko otvoreno učilište Buje (RKP 48200)

(4) Sukladno odredbama Pravilnika proračunski korisnici Grada Buje – Buie su i Mjesni odbori. Mjesni odbori djeluju u okviru Grada, nemaju vlastiti račun i njihove su aktivnosti iskazane u proračunu.

(5) U proračunu su planirana sredstva za rad Vijeća talijanske i Vijeća srpske nacionalne manjine Grada Buja – Buie koja su osnovana sukladno Ustavnom zakonu o pravima nacionalnih manjina.

**II SADRŽAJ PRORAČUNA**

Članak 3.

1. Proračun sadrži financijske planove upravnih odjela i proračunskih korisnika prikazane kroz opći dio, posebni dio i obrazloženje proračuna.
2. Opći dio Proračuna sadrži sažetak Računa prihoda i rashoda i Računa financiranja te Račun prihoda i rashoda i Račun financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine. Prihodi i rashodi iskazuju se po izvorima financiranja i ekonomskoj klasifikaciji, a rashodi dodatno po funkcijskoj klasifikaciji.

U računu financiranja iskazani su primici od financijske imovine i zaduživanja te izdaci za financijsku imovinu i za otplate kredita i zajmova prema izvorima financiranja i ekonomskoj klasifikaciji.

1. Opći dio proračuna sadrži i preneseni višak (ili preneseni manjak) nad rashodima.
2. Preneseni višak utrošit će se u potpunosti u 2025. godini te proračun ne sadrži višegodišnji plan uravnoteženja.

(5) Posebni dio sastoji se od plana rashoda i izdataka proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Organizacijskom klasifikacijom posebnog dijela Proračuna određena su tri razdjela koja odgovaraju upravnim odjelima Grada Buja – Buie, a u sklopu kojih su planirane glave, unutar kojih su planirani rashodi proračunskih korisnika i ostalih korisnika proračunskih sredstava.

1. Obrazloženje proračuna sastoji se od obrazloženja općeg dijela proračuna i obrazloženja posebnog dijela proračuna.

Obrazloženje općeg dijela proračuna sadrži obrazloženje prihoda i rashoda, primitka i izdataka te prenesenog viška proračuna.

Obrazloženje posebnog dijela temelji se na obrazloženjima financijskih planova upravnih odjela i proračunskih korisnika, koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

1. Strateški razvojni plan Grada Buja – Buie za razdoblje 2022. – 2029. predstavlja temeljni dokument kojim se definira smjer ukupnog gospodarskog i društvenog razvoja Grada Buja – Buie u srednjoročnom razdoblju. Na temelju identificiranih razvojnih potreba i potencijala Strateškim planom definirana su tri ključna prioriteta:

* - razvoj komunalne i prometne infrastrukture u svrhu razvoja lokalne zajednice
* - jačanje konkurentnosti gospodarstva, turizma i održivo prostorno planiranje
* - socijalno uključivanje, demografija, zdravstvo i školstvo

(7) Gradonačelnik je donio Provedbeni program Grada Buja – Buie za razdoblje 2021. – 2025. godine. Provedbeni program jedinice lokalne samouprave je kratkoročni akt strateškog planiranja povezan s višegodišnjim proračunom, a koji se odnosi na mandatno razdoblje te opisuje prioritetne mjere i aktivnosti za provedbu ciljeva iz poveznih, hijerarhijski viših akata strateškog planiranja od nacionalnog značaja i od značaja za jedinice lokalne i područne (regionalne) samouprave.

(8) Proračun Grada Buja – Buie je konsolidirani proračun i sadrži sve prihode i primitke te rashode i izdatke Grada Buja – Buie i proračunskih korisnika Grada Buja - Buie.

**III IZVRŠAVANJE PRORAČUNA**

Članak 4.

(1) Proračun se izvršava od 01. siječnja do 31. prosinca 2025. godine.

(2) Samo naplaćeni prihodi u kalendarskoj godini priznaju se kao prihodi Proračuna za 2025. godinu.

(3) Rashodi Proračuna su svi rashodi za koje je nastala obveza u 2025. godini, neovisno o njihovom plaćanju.

(4) Prihodi Proračuna ubiru se i uplaćuju u Proračun u skladu sa zakonom ili drugim propisima.

(5) Sve uplate prihoda i primitaka, te sve isplate rashoda i izdatka Gradskog proračuna i proračunskih korisnika izvršavaju se putem jedinstvenog transakcijskog računa Gradskog Proračuna (IBAN HR5223800061804200004).

(6) Gradska riznica ima jedan transakcijski račun za sva plaćanja.

(7) Plaćanja na teret sredstava gradske riznice izvršava Upravni odjel za opće poslove odnosno Odsjek za proračun i financije.

(8) Proračunski korisnici upravnom tijelu iz stavka 7. podnose zahtjeve za plaćanje na teret jedinstvenog transakcijskog računa.

Članak 5.

1. Nalogodavac i odgovorna osoba za izvršavanje Proračuna u cjelini je Gradonačelnik.

(2) Upravni odjeli i proračunski korisnici mogu preuzeti obveze po ugovorima koji zahtijevaju plaćanje u sljedećim godinama, neovisno o izvoru financiranja, isključivo uz pisanu suglasnost Gradonačelnika.

Odredbe iz prethodnog stavka ne odnose se na rashode poslovanja koji nastaju kontinuirano.

(3) Pročelnici upravnih odjela gradske uprave te čelnici pravnih osoba koje su korisnici Proračuna, odgovorni su za planiranje i izvršavanje svog dijela Proračuna.

(4) Odgovornost za izvršavanje Proračuna podrazumijeva odgovornost za:

- izvršavanje rashoda sukladno planiranim iznosima i namjenama,

- preuzimanje i verifikaciju obveza,

- izdavanje naloga za plaćanje po stvorenim obvezama

- prikupljanje proračunskih prihoda, te

- poduzimanje svih mjera za potpunu i pravodobnu naplatu prihoda u okviru svoje nadležnosti.

(5) Pročelnici tijela gradske uprave i čelnici pravnih osoba koje su korisnici Proračuna odgovorni su za zakonito, svrhovito, učinkovito i ekonomično raspolaganje proračunskim sredstvima.

(6) Proračunski korisnici u skladu s odredbama Zakona o proračunu i svojih Statuta dostavljaju Upravnom vijeću na usvajanje prijedlog polugodišnjeg izvještaja o izvršenju financijskog plana do 31. srpnja tekuće godine, a prijedlog godišnjeg izvještaja o izvršenju financijskog plana za proteklu godinu do 31. ožujka tekuće godine, nakon čega se izvještaji dostavljaju nadležnom Upravnom odjelu za opće poslove.

Upravni odjeli dostavljaju prijedlog godišnjeg izvještaja o izvršenju svog financijskog plana Upravnom odjelu za opće poslove nadležnom za financije najkasnije do 15. travnja tekuće godine.

Upravni odjel za opće poslove izrađuje polugodišnji izvještaj o izvršenju proračuna i dostavlja ga gradonačelniku do 15. rujna, a gradonačelnik ga podnosi predstavničkom tijelu na donošenje do 30. rujna tekuće proračunske godine.

Upravni odjel za opće poslove izrađuje godišnji izvještaj o izvršenju proračuna za proteklu godinu do 5. svibnja, a gradonačelnik ga podnosi predstavničkom tijelu na donošenje do 31. svibnja tekuće godine.

Članak 6.

(1) Svaka isplata iz proračuna mora se temeljiti na vjerodostojnoj knjigovodstvenoj ispravi, kojom se dokazuje obveza plaćanja.

(2) Pročelnici upravnih odjela i čelnici pravnih osoba proračunskog korisnika, moraju prije isplate provjeriti poziciju proračuna i potvrditi potpisom pravni temelj i visinu isplate koja proizlazi iz knjigovodstvene isprave.

(3) Gradonačelnik odlučuje o stjecanju i otuđivanju nekretnina i pokretnina i drugom raspolaganju imovinom čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom ako je isto planirano u Proračunu i provedeno u skladu sa Zakonom, Statutom i posebnim propisima.

(4) O stjecanju i otuđivanju pokretnina i nekretnina i raspolaganju ostalom imovinom čija pojedinačna vrijednost prelazi iznos naveden u stavku 3. ovog članka odlučuje Gradsko vijeće.

(5) Gradsko vijeće Grada Buja – Buie suglasno je da Gradonačelnik Grada Buja - Buie donosi odluke i sklapa ugovore u postupcima javne nabave planiranim u 2025. godini za koja su sredstva osigurana Planom Proračuna Grada Buja - Buie za 2025. godinu i projekcijama za 2026. i 2027. godinu.

(6) Gradonačelnik može na zahtjev dužnika, odobriti odgodu plaćanja ili obročnu otplatu uz primjereno osiguranje i kamatu, a u skladu s važećim zakonskim propisima.

(7) Gradonačelnik može donijeti odluku o otpisu potraživanja sukladno zakonskim propisima.

Članak 7.

(1) Korisnici moraju sredstva osigurana u Proračunu koristiti štedljivo i racionalno.

(2) Proračunska sredstva mogu se koristiti samo za namjene i do visine koja je određena u posebnom dijelu Proračuna, a u skladu s dinamikom realizacije prihoda Proračuna.

(3) Sredstva se korisnicima stavljaju na raspolaganje isključivo na osnovi pisanog dokumenta (isprave) iz koje je vidljivo:

* da je namjena odobrena u Proračunu
* da je iznos stvorene obveze u visini odobrenog iznosa
* da je obveza likvidirana od odgovorne osobe čelnika proračunskog korisnika odnosno pročelnika nadležnog upravnog odjela ili Gradonačelnika Grada Buja – Buie.

Članak 8.

1. Namjenski prihodi su prihodi za posebne namjene, pomoći, donacije i prihodi od prodaje ili zamjene nefinancijske imovine, koja nije stečena iz općih prihoda i primitaka, te naknade s naslova osiguranja ako premija nije plaćena iz općih prihoda i primitaka.
2. Namjenski primici su primici od financijske imovine i zaduživanja čija je namjena

utvrđena propisom i/ili ugovorom.

(3) Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih odnosno prenesenih sredstava za te namjene.

(4) Iznimno od odredbe iz stavka 3. ovog članka, Gradonačelnik može odlučiti da se pojedini rashodi i izdaci, u slučaju nepravovremene naplate namjenskih prihoda i primitaka, pokrivaju na teret ostalih proračunskih prihoda, a najviše do visine planiranih odnosno ugovorenih iznosa.

(5) Namjenski prihodi i primici koji nisu iskorišteni u prethodnoj godini prenose se u Proračun za tekuću proračunsku godinu.

(6) Rashodi i izdaci financirani iz namjenskih primitaka mogu se izvršavati iznad planiranih iznosa, a do visine uplaćenih odnosno prenesenih sredstava, uz prethodnu suglasnost Gradonačelnika za otvaranje novog projekta / aktivnosti / stavke u proračunu.

(7) Naplaćeni i preneseni, a neplanirani namjenski prihodi i primici mogu se izvršavati prema naknadno utvrđenim aktivnostima, projektima i stavkama, uz prethodnu suglasnost Gradonačelnika za otvaranje novog projekta / aktivnosti / stavke u proračunu.

Članak 9.

Prednost u podmirivanju rashoda i izdataka imaju izdaci za otplatu duga, zatim rashodi za financiranje rada tijela Gradske uprave i proračunskih korisnika, rashodi za financiranje kapitalnih projekata, rashodi za provođenje socijalnog programa te ostali rashodi utvrđeni zakonom, ovisno o mogućnostima Proračuna.

Članak 10.

(1) Proračunski korisnici mogu zapošljavati nove djelatnike, bez obzira da li se radi o zamjenama zbog odlaska u mirovinu ili o novim potrebama u skladu sa sistematizacijom, samo uz prethodnu suglasnost Gradonačelnika Grada Buja - Buie.

(2) Proračunski korisnici su obvezni Upravnom odjelu za opće poslove dostaviti kopiju rješenja o zasnivanju i prestanku radnog odnosa zaposlenika u roku od 8 dana od dana zasnivanja ili prestanka radnog odnosa.

Članak 11.

Korisnici Proračuna dužni su postupak nabave robe, radova i usluga obavljati sukladno odredbama važećeg Zakona o javnoj nabavi, internim aktima i drugim zakonskim propisima koji uređuju ovo područje.

Članak 12.

(1) U Proračunu Grada Buja – Buie planirana su sredstva za proračunsku zalihu u iznosu od 15.000,00 eura.

(2) Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine.

(3) O korištenju sredstava proračunske zalihe odlučuje Gradonačelnik.

(4) Gradonačelnik je obvezan izvijestiti Gradsko vijeće o korištenju sredstava proračunske zalihe u rokovima predviđenim Zakonom o proračunu.

Članak 13.

(1) Prihodi koje ostvare proračunski korisnici obavljanjem poslova na tržištu i u tržišnim uvjetima (vlastiti prihodi) koristit će se sukladno usvojenim financijskim planovima proračunskih korisnika i na način utvrđen Odlukom o mjerilima i načinu korištenja vlastitih i namjenskih prihoda proračunskih korisnika Grada Buja - Buie.

(2) Sredstva vlastitih prihoda uplaćuju se na jedinstveni transakcijski račun Gradskog Proračuna.

(3) Korisnici mogu preuzimati obveze i plaćati ih po stavkama rashoda za čije su financiranje planirani vlastiti prihodi isključivo do iznosa naplaćenih vlastitih prihoda.

(4) Vlastiti prihodi proračunskih korisnika koji se ne iskoriste u tekućoj proračunskoj godini u pravilu se prenose u proračun za narednu proračunsku godinu, osim ako posebnom odlukom predstavničko ili izvršno tijelo ne odluči drugačije.

(5) Vlastiti prihodi korisnika planiraju se u konsolidiranom proračunu i iskazuju prilikom izrade i predaje polugodišnjeg i godišnjeg izvještaja o izvršenju proračuna te konsolidiranih financijskih izvještaja.

Članak 14.

(1) Prihodi što ih mjesni odbori te Vijeće talijanske i Vijeće srpske nacionalne manjine ostvare obavljanjem djelatnosti, iz donacija i drugih izvora, namjenski su prihodi Proračuna za mjesne odbore i Vijeća nacionalnih manjina i uplaćuju se na jedinstveni transakcijski račun Gradskog proračuna.

(2) Mjesni odbori i Vijeća nacionalnih manjina mogu preuzimati obveze po stavkama rashoda za čije su financiranje planirani prihodi iz stavka 1. ovoga članka, isključivo do iznosa naplaćenih prihoda.

Članak 15.

(1) Plaćanje predujmom prilikom isporuka robe, radova i usluga moguće je ugovoriti samo u iznimnim slučajevima, uz prethodnu suglasnost Gradonačelnika.

(2) Bez suglasnosti iz stavka 1. ovog članka mogu se plaćati obvezne objave u glasilima, godišnje pretplate na stručnu literaturu i ostale isplate do najvišeg pojedinačnog iznosa od 1.500,00 eura.

Članak 16.

(1) Instrumente osiguranja plaćanja, kojima se stvaraju obveze na teret Proračuna priprema Upravni odjel za opće poslove, a potpisuje Gradonačelnik.

(2) Instrumenti osiguranja plaćanja primljeni od pravnih i fizičkih osoba kao sredstvo osiguranja naplate potraživanja ili izvođenja radova i usluga, dostavljaju se na evidentiranje i pohranu Upravnom odjelu za opće poslove.

Članak 17.

(1) Pogrešno ili više uplaćeni prihodi u Proračun, vraćaju se uplatiteljima na teret tih prihoda, a temeljem zahtjeva uplatitelja i dokaza o pogrešno ili više uplaćenom prihodu.

(2) Nalog za povrat potpisuje pročelnik Upravnog odjela u čijoj je nadležnosti naplata tih prihoda odnosno čelnik proračunskog korisnika.

Članak 18.

(1) Sredstva raspoređena za plaće zaposlenika gradske uprave isplaćivat će se na temelju obračuna izvršenog u skladu s odredbama Odluke o osnovici i koeficijentima za obračun plaće Gradonačelnika/ce i Zamjenika/ce Grada Buja kada dužnost obavljaju profesionalno, Odluke o koeficijentima za obračun plaće službenika i namještenika Gradske uprave Grada Buja, Kolektivnog ugovora za zaposlenike u jedinicama lokalne samouprave i upravnim odjelima Istarske županije, te drugim zakonima koji uređuju ovo područje.

(2) Sredstva za plaće zaposlenika kod proračunskih korisnika isplaćivat će se na temelju podnesenog zahtjeva. Radi pravodobnog osiguranja sredstava proračunski korisnici dostavljaju zahtjeve nadležnom Upravnom odjelu za opće poslove najkasnije do 5. u mjesecu za prethodni mjesec.

Članak 19.

Naknade dužnosnicima i radnim tijelima isplaćivat će se temeljem Odluke o naknadama vijećnicima, članovima radnih tijela i članovima vijeća mjesnih odbora Grada Buja.

Članak 20.

Sredstva namijenjena za rad političkih stranaka i nezavisnih listi u Gradskom vijeću Grada Buja - Buie rasporedit će se u skladu s Odlukom o financiranju političkih stranaka i nezavisnih listi.

Članak 21.

(1) Upravni odjel za opće poslove doznačuje sredstva donacija i pomoći korisnicima utvrđenim u Proračunu i po provedenim javnim pozivima ili natječajima u skladu s raspoloživim sredstvima i odredbama sklopljenih Ugovora, a iznimno po posebnom zahtjevu kojeg odobrava Gradonačelnik.

(2) Donacije i pomoći za koje je zakonom ili ugovorom određena dinamika plaćanja isplaćuju se prema zakonu odnosno ugovorom utvrđenom dinamikom.

Članak 22.

(1) Ako tijekom godine dođe do povećanja rashoda i izdataka ili smanjenja prihoda i primitaka Gradonačelnik može za uravnoteženje Proračuna poduzeti privremene mjere propisane Zakonom.

(2) Ako se primjenom privremenih mjera Proračun ne uravnoteži, predložit će se Izmjene i dopune Proračuna, koje donosi Gradsko vijeće.

(3) Gradonačelnik može posebnom odlukom odobriti preraspodjelu sredstava najviše do 5% na razini skupine ekonomske klasifikacije koju donosi Gradsko vijeće koja se umanjuje i to unutar izvora financiranja opći prihodi i primici i unutar izvora financiranja namjenski primici.

(4) Iznimno od odredbe stavka 3. ovoga članka, preraspodjela sredstava može se izvršiti u ostalim slučajevima na način propisan Zakonom o proračunu.

(5) O izvršenim preraspodjelama Gradonačelnik je dužan izvijestiti Gradsko vijeće u polugodišnjem i godišnjem izvještaju o izvršenju proračuna.

**IV UPRAVLJANJE IMOVINOM**

1. **Upravljanje financijskom imovinom**

Članak 23.

(1) Raspoloživa novčana sredstva Proračuna Grada Buja - Buie u 2025. godini mogu se kratkoročno oročiti kod poslovnih banaka poštujući načela sigurnosti, likvidnosti i isplativosti ulaganja.

(2) Ugovor o oročavanju sredstava potpisuje Gradonačelnik.

(3) Prihodi od upravljanja novčanim sredstvima prihodi su Proračuna.

Članak 24.

(1) Odluku o prodaji dionica ili udjela u kapitalu pravnih osoba donosi Gradsko vijeće, ako to nije u suprotnosti s posebnim zakonima.

(2) Ostvarena sredstva od prodaje dionica i udjela u kapitalu, mogu se koristiti samo za otplatu duga ili za nabavu imovine.

(3) Odluku o kupnji dionica ili udjela trgovačkog društva, ako su za te namjene osigurana sredstva u Proračunu i ako se time štiti javni interes, odnosno interes Grada Buja - Buie, donosi Gradsko vijeće.

1. **Upravljanje nefinancijskom dugotrajnom imovinom**

Članak 25.

(1) Upravljanje nefinancijskom imovinom podrazumijeva njezino korištenje, održavanje i davanje u zakup.

(2) Upravni odjel nadležan za upravljanje gradskom imovinom i čelnik proračunskog korisnika dužni su voditi registar imovine odnosno popis o imovini u skladu sa zakonom i istom upravljati brigom dobrog gospodara.

(3) Sredstva za održavanje i osiguranje dugotrajne nefinancijske imovine osiguravaju se u Proračunu Grada Buja - Buie.

(4) Poslove sklapanja ugovora s osiguravateljima i naplatu šteta obavlja Upravni odjel nadležan za upravljanje gradskom imovinom.

(5) Ugovore u svezi kupnje, prodaje, odnosno drugih oblika stjecanja i otuđenja nekretnina potpisuje Gradonačelnik.

Članak 26.

(1) Knjigovodstvena evidencija nefinancijske dugotrajne imovine Grada vodi se u Odsjeku za proračun i financije.

(2) Pročelnici upravnih odjela gradske uprave dužni su dostaviti podatke o svakoj poslovnoj promjeni na imovini kojom upravljaju Odsjeku za proračun i financije.

Članak 27.

Kapitalne pomoći za ulaganja u nefinancijsku imovinu planirane proračunom i koje se iz sredstava proračuna doznačuju trgovačkom društvu u vlasništvu Grada, reguliraju se posebnim ugovorom.

**V ZADUŽIVANJE I DAVANJE JAMSTVA**

Članak 28.

1. Grad Buje – Buie može se dugoročno zadužiti za

- investiciju koja se financira iz proračuna,

- za kapitalne pomoći trgovačkim društvima i drugim pravnim osobama u većinskom

vlasništvu ili suvlasništvu radi realizacije investicije koja se sufinancira iz fondova EU i za investicije odnosno projekte čija je realizacija utvrđena posebnim propisima

- za financiranje obveza na ime povrata neprihvatljivih troškova koji su bili sufinancirani iz fondova EU

(2) Odluku o dugoročnom zaduženju donosi Gradsko vijeće.

(3) U skladu s odredbama Zakona o proračunu i Pravilnika o postupku zaduživanja te davanja jamstava i suglasnosti JLP(R)S prije potpisivanja Ugovor o zaduženju, potrebno je ishoditi suglasnost Vlade odnosno ministra financija.

(4) Ugovor o zaduživanju sklapa Gradonačelnik. Suglasnost o zaduženju obavezni je prilog ugovora o zaduživanju.

Članak 29.

(1) Grad Buje – Buie će se u 2025. godini dugoročno zadužiti ugovaranjem dugoročnog kredita u iznosu do 995.500,00 eura za investiciju unapređenja energetske učinkovitosti koja je planirana u Proračunu Grada Buja – Buie:

- razdjel: 003 Upravni odjel za prostorno uređenje i upravljanje gradskom imovinom,

- glava: 00301 Upravni odjel za prostorno uređenje i upravljanje gradskom imovinom,

- program: 3002 Gradnja kapitalnih objekata,

- kapitalni projekt: K300027 Energetska obnova zgrade Pučkog otvorenog učilišta

- iznos zaduženja 995.500,00 eura.

(2) Rashodi i izdaci za otplatu kamata i kredita iz prethodnih razdoblja planirani su Proračunu Grada Buja -Buie:

- razdjel: 001 Upravni odjel za opće poslove,

- glava: 00102 Upravni odjel za opće poslove,

- program: 1003 Redovna djelatnost upravnih odjela,

- aktivnost A100060 Otplata kredita.

(3) Očekivano kreditno zaduženje na kraju 2025. godine po osnovi glavnice dugoročnih kredita iznosi sveukupno 1.710.701,68 eura:

a) dugoročni krediti za projekte unaprjeđenja energetske učinkovitosti koji su sufinancirani sredstvima EU

- kod Istarske kreditne banke Umag d.d. za projekt Energetske obnove zgrade gradske Uprave i zgrade Centra za inkluziju 103.322,63 eura

- kod Istarske kreditne banke Umag d.d. za projekt Energetske obnove zgrade dječjeg vrtića

198.843,09 eura

b) dugoročni krediti za projekte unaprjeđenja energetske učinkovitosti

- kod Istarske kreditne banke Umag d.d. za projekt Zamjene javne rasvjete LED rasvjetom 51.769,05 eura

- kod Hrvatske banke za obnovu i razvitak za projekt Zamjene javne rasvjete LED rasvjetom 86.266,90 eura

c) dugoročni kredit za investiciju – projekt Rekonstrukcija stare škole na Trgu sv. Servula 275.000,01 eura

d) novo kreditno zaduženje za projekt unaprjeđenje energetske učinkovitosti - Energetska obnova zgrade Pučkog otvorenog učilišta 995.500,00 eura.

Članak 30.

Grad Buje - Buie može se kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza, u skladu s odredbama Zakona o proračunu.

Članak 31.

(1) Pravne osobe u većinskom vlasništvu ili suvlasništvu Grada i ustanove čiji je osnivač Grad Buje - Buie, mogu se dugoročno zadužiti samo za investiciju i uz suglasnost Gradskog vijeća Grada Buja - Buie uz uvjete i na način propisan Zakonom.

(2) Grad Buje – Buie vodi evidenciju zaduženja iz točke 1. ovog članka.

(3) Izdane suglasnosti uključuju se u opseg mogućeg zaduživanja Grada prema uvjetima propisanim u važećom zakonskim propisima.

Članak 32.

(1) Grad može dati jamstvo za ispunjenje obveza pravnoj osobi u većinskom izravnom ili neizravnom vlasništvu i ustanovi čiji je osnivač na temelju odluke Gradskog vijeća i uz prethodnu suglasnost ministra financija.

(2) Ugovor o jamstvu potpisuje Gradonačelnik.

(3) Dana jamstva uključuju se u opseg zaduženja Grada prema uvjetima propisanim u važećom zakonskim propisima.

(4) Davanje jamstva uvjetovat će se osiguranjem naplate na temelju zaloga imovine tražitelja jamstva, odnosno drugim instrumentima osiguranja.

(5) Ako su za ispunjenje obveza iz ugovora o zajmu ili drugih obveza, za koje je Grad dao jamstvo, korištena sredstva proračuna, uspostavlja se potraživanje od glavnog dužnika umjesto kojega je bila plaćena obveza.

(6) Gradonačelnik odmah nakon izvršenja plaćanja obveza iz stavka 5. ovoga članka pokreće postupak za naplatu regresnog zahtjeva od glavnoga dužnika na osnovi ugovorenog sredstva osiguranja potraživanja.

**VI OSTALE ODREDBE**

Članak 33.

(1) Upravni odjeli Grada Buja – Buie imaju pravo i obvezu nadzora i kontrole namjenskog trošenja proračunskih sredstava svih pravnih i fizičkih osoba iz svoje nadležnosti, a koje dobivaju sredstva iz Proračuna.

(2) Korisnici proračunskih sredstava Grada Buja– Buie dužni su nadležnom upravnom odjelu dostaviti godišnji izvještaj o potrošnji proračunskih sredstava na propisanom obrascu uz izvještaj o izvršenju programa, projekata i aktivnosti. Godišnji izvještaj dostavlja se najkasnije do 31. ožujka tekuće godine za prethodnu godinu.

Korisnici su dužni izvršiti povrat eventualno neutrošenih sredstava najkasnije do 31. siječnja za prethodnu godinu.

(3) Korisnici su obvezni dati sve potrebne podatke, isprave i izvješća koja se od njih zatraže. Od korisnika koji ne dostave propisana izvješća zatražit će se povrat doznačenih sredstava i uskratit će se ugovaranje sufinanciranja programa i projekata u narednoj kalendarskoj godini.

(4) Ako se prilikom obavljanja nadzora i kontrole utvrdi da su sredstva bila korištena protivno odredbama Ugovora, izvijesti će se Gradonačelnik i poduzeti mjere da se izvrši povrat nenamjenski utrošenih sredstava.

**VII ZAVRŠNE ODREDBE**

Članak 34.

Ova Odluka stupa na snagu osmi dan od objave u Službenim novinama Grada Buja - Buie, a primjenjuje se od 01.01.2025. godine.

KLASA/CLASSE: 400-01/24-01/03

URBROJ/NUM.PROT.: 2163-2-02/1-24-27

Buje/Buie, 28. studeni/novembre 2024.

**GRADSKO VIJEĆE GRADA BUJA – BUIE**

**PREDSJEDNIK GRADSKOG VIJEĆA**

**Franko Gergorić, v.r.**